Diari Oficial de la Generalitat Valenciana


Sumari del DOGV 8425, del 16-11-2018 (2018/10179)

ORDRE 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8425

Data del DOGV
:   16-11-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/10815


Data del document
:   14-11-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública
    * exclusió social
    * ajuda a l'ocupació
    * lluita contra l'atur

ORDRE 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball. [2018/10934]  
  
ÍNDEX  
Preàmbul  
Títol I. Disposicions generals i procediment  
Capítol I. Disposicions generals  
Article 1. Objecte  
Article 2. Tipus de subvencions  
Article 3. Entitats beneficiàries de les subvencions  
Article 4. Destinatàries finals de les subvencions  
Article 5. Requisits generals de les beneficiàries i forma d'acreditació  
Article 6. Obligacions generals de les entitats beneficiàries  
Capítol II. Procediment general per a la concessió de les subvencions  
Article 7. Presentació de sol·licituds, termini i documentació  
Article 8. Procediment i criteris per a la concessió de les subvencions  
Article 9. Tramitació i resolució  
Article 10. Resolució d'incidències  
Article 11. Compatibilitat, concurrència de subvencions  
Article 12. Control de les subvencions  
Article 13. Justificació de les subvencions i forma de pagament  
Article 14. Reintegrament de les subvencions concedides. Procediment de reintegrament i procediment sancionador  
Títol II. Programa de subvencions a empreses d'inserció encarregades de la gestió de serveis d'interés econòmic general (SIEG)  
Capítol I. Requisits i obligacions de les empreses d'inserció  
Article 15. Requisits i obligacions de les empreses d'inserció com SIEG  
Article 16. Requisits i obligacions específics per a les empreses d'inserció  
Capítol II. Subvencions destinades a les empreses d'inserció  
Secció 1a. Subvenció destinada a la creació o manteniment de llocs de treball ocupats per persones en situació o risc d'exclusió social  
  
Article 17. Objecte  
Article 18. Destinatàries de la subvenció  
Article 19. Llocs de treball subvencionables  
Article 20. Quantia de la subvenció  
Secció 2a. Subvenció per a finançar els costos salarials i de Seguretat Social derivats de la contractació de personal tècnic de suport sociolaboral en empreses d'inserció  
Article 21. Objecte  
Article 22. Destinatàries de la subvenció  
Article 23. Llocs de treball subvencionables  
Article 24. Quantia de la subvenció  
Secció 3a. Subvenció per a finançar els costos salarials i de Seguretat Social derivats de la contractació de personal de suport a l'activitat productiva en empreses d'inserció  
Article 25. Objecte  
Article 26. Destinatàries de la subvenció  
Article 27. Llocs de treball subvencionables  
Article 28. Quantia de la subvenció  
Secció 4a. Subvenció per a finançar despeses corrents per a la posada en marxa de les empreses d'inserció  
Article 29. Objecte  
Article 30. Destinatàries de la subvenció  
Article 31. Accions subvencionables i requisits  
Article 32. Quantia de la subvenció  
Secció 5a. Subvenció a la creació de nous llocs de treball vinculat a inversió fixa  
Article 33. Objecte  
Article 34. Destinatàries de la subvenció  
Article 35. Conceptes subvencionables  
Article 36. Requisits  
Article 37. Quantia de la subvenció  
Article 38. Obligacions de les entitats beneficiàries  
Secció 6a. Subvenció a la gerència d'empreses d'inserció  
Article 39. Objecte  
Article 40. Destinatàries de la subvenció  
Article 41. Accions a desenvolupar  
Article 42. Quantia de la subvenció  
Títol III. Programa de subvencions a les entitats promotores de les empreses d'inserció  
Article 43. Objecte  
Article 44. Destinatàries de la subvenció  
Article 45. Llocs de treball subvencionables i requisits  
Article 46. Quantia de la subvenció  
Títol IV. Programa de subvencions a empreses ordinàries  
Article 47. Objecte  
Article 48. Destinatàries de la subvenció  
Article 49. Subvencions, requisits, obligacions i quantia  
Article 50. Exclusions  
Article 51. Obligacions  
Article 52. Liquidació i deslliurament de la subvenció  
Disposicions addicionals  
Disposició addicional primera. Normativa aplicable  
Disposició addicional segona. La situació d'exclusió social  
Disposició addicional tercera. Compatibilitat amb el mercat interior: requisits i exclusions  
Disposició addicional quarta. Repercussió pressupostària  
Disposició addicional cinquena. Models normalitzats  
Disposicions transitòries  
Disposició transitòria única: excepció per a la convocatòria de l'exercici 2018  
Disposicions derogatòries  
Disposició derogatòria única  
Disposicions finals  
Disposició final primera. Facultats d'execució  
Disposició final segona. Entrada en vigor  
  
  
PREÀMBUL  
  
El Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les Conselleries de la Generalitat (DOGV 7566, d- 8 de juliol), disposa que l'exercici de la competència en matèria de foment d'ocupació correspon a la Conselleria d'Economia Sostenible, Sectors Productius, Comerç i Treball.  
  
Les competències d'aquesta Conselleria han sigut desplegades pel Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 8113, 25 d'agost), que atribueix a aquesta conselleria, entre d'altres, les competències en matèria de foment de l'ocupació, incloent com adscrit a aquesta Conselleria, a través de la Secretaria Autonòmica d'Ocupació, l'organisme autònom Servei Valencià d'Ocupació i Formació (SERVEF) que té entre les seues funcions, i d'acord amb la Llei 3/2000, de 17 d'abril, per la qual es crea el Servei Valencià d'Ocupació i Formació - SERVEF (DOGV 3737, 26 d'abril), l'execució i el control de les polítiques actives d'ocupació i els programes que la componen en l'àmbit de la Comunitat Valenciana.  
  
La Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social en la Comunitat Valenciana, es va publicar amb l'objectiu de regular els requisits, el registre i les mesures de foment de les empreses d'inserció qualificades i inscrites en el registre de la Comunitat Valenciana, com a mitjà d'inserció sociolaboral de persones en situació o risc d'exclusió social.  
  
Posteriorment, i d'àmbit estatal, es publica la Llei 44/2007, de 13 de desembre, per a la regulació del règim de les empreses d'inserció (BOE 299, 14.12.2007), que parteix de les mateixes premisses que la norma autonòmica, reconeixent com a tret comú a quasi totes les situacions d'exclusió social, la dificultat per a participar en els mecanismes habituals de formació i inserció laboral.  
El 16 de juny de 2009, i en desplegament de la Llei 1/2007, de 5 de febrer, es publica el Decret 81/2009, de 12 de juny, del Consell, pel qual es dicten normes de desplegament per a la qualificació, el registre i foment de les empreses d'inserció en la Comunitat Valenciana (DOGV 6036, 16 de juny).  
Per part seua, el Pla estratègic del Servei Valencià d'Ocupació i Formació (d'ara endavant SERVEF) 2014-2020, estructurat en 5 eixos d'actuació, recull l'objectiu 2.6, «Millorar les oportunitats d'ocupació i l'estructura del mercat de treball», dins del seu Eix 2, «El SERVEF com a proveïdor de serveis», inclou com a Mesures les orientades cap als col·lectius amb especials dificultats, dins dels quals consta com a col·lectiu d'acció prioritària les «Persones en situació o risc d'exclusió social».  
La Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servei públic concedides a algunes empreses encarregades de la gestió de Serveis d'Interés Econòmic General (DOUE L núm. 7, d'11.01.2012), estableix entre les categories de compensacions econòmiques a les quals aquesta pot aplicar-se, «accés a la reintegració en el mercat laboral- i protecció i inclusió social de grups vulnerables». El compliment de les condicions que estableix la decisió esmentada eximeix del compliment de l'obligació de notificació prèvia.  
La Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'Economia Social (BOE 217, 10 de setembre), va incloure en el seu article tercer com a modificació de la Llei 5/2011, de 29 de març, d'Economia Social, la declaració dels Centres Especials d'Ocupació i empreses d'inserció com a entitats prestadores de Serveis d'Interés Econòmic General (BOE 76, 30 de març).  
En la present ordre es recullen les subvencions destinades a promoure i facilitar la reintegració en el mercat laboral i la protecció i inclusió social de grups vulnerables (la integració sociolaboral de persones en situació o risc d'exclusió social) dins de les empreses d'inserció, i també les subvencions destinades a les promotores de les empreses d'inserció per a la contractació de personal tècnic de suport sociolaboral que done suport a les persones en situació o risc d'exclusió social contractats per les seues empreses d'inserció. Així mateix, es recullen les subvencions a les empreses ordinàries que contracten personal procedent d'empreses d'inserció, s'atribueix a les empreses d'inserció l'execució del servei de reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) com a Servei d'Interés Econòmic General (SIEG) i s'estableixen els requisits i les obligacions de funcionament d'aquest servei d'interés general.  
  
Atés que la Llei 9/2016, de 28 d'octubre, de la Generalitat, de regulació dels procediments d'emergència ciutadana en l'administració de la Comunitat Valenciana (DOGV 7911, 7 de novembre), inclou les ajudes destinades a la integració sociolaboral de persones en situació o risc d'exclusió social en l'annex de «Procediments administratius declarats d'emergència ciutadana», les compensacions econòmiques regulades en la present ordre s'han de tramitar amb caràcter d'urgència, i és per això que es redueixen a la meitat els terminis màxims establits per a resoldre i notificar, excepte per a la presentació de sol·licituds i recursos.  
  
En virtut d'això, i en ús de les atribucions conferides per l'article 28 de la Llei 5/1983, de 30 de desembre, del Govern Valencià (DOGV 138, 30 de desembre), i el Decret 103/2015, de 7 de juliol, del Consell (DOGV 7566, 8 de juliol), pel qual s'estableix l'estructura orgànica bàsica de la Presidència i de les Conselleries de la Generalitat, i després d'haver conegut les puntualitzacions del Consell Jurídic Consultiu,  
  
  
  
ORDENE  
  
TÍTOL I  
Disposicions generals i procediment  
CAPÍTOL I  
Disposicions generals  
  
Article 1. Objecte  
La present ordre té un triple objecte:  
1. Establir un programa de subvencions destinades a promoure i facilitar la reintegració en el mercat laboral i la protecció i inclusió social de grups vulnerables (la integració sociolaboral de persones en situació o risc d'exclusió social) dins de les empreses d'inserció, com a pas previ a la seua inserció definitiva en l'empresa ordinària, i també subvencions a les promotores de les empreses d'inserció per a la contractació de personal tècnic de suport sociolaboral que done suport al personal en situació o risc d'exclusió social contractat per les seues empreses d'inserció, i subvencions a les empreses ordinàries que contracten personal procedent d'empreses d'inserció.  
2. Atribuir a les empreses d'inserció que desenvolupen la seua activitat en la Comunitat Valenciana i que, havent sigut qualificades amb caràcter definitiu pel SERVEF, contracten persones treballadores en situació o risc d'exclusió social, l'execució del servei de reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) com a Servei d'Interés Econòmic General (SIEG), d'acord amb el que s'estableix en la Decisió de la Comissió de 20 de desembre de 2011, en relació amb la Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'Economia Social (BOE 217, 10 de setembre) va declarar les empreses d'inserció com a entitats prestadores de Serveis d'Interés Econòmic General.  
  
3. Establir els requisits i obligacions de funcionament del servei d'interés econòmic general consistent en la reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió), atribuït a les empreses d'inserció.  
  
Article 2. Tipus de subvencions  
Les subvencions incloses en la present ordre són les següents:  
1. Subvencions destinades a les empreses d'inserció:  
a) Subvenció destinada a la creació o al manteniment de llocs de treball ocupats per persones en situació o risc d'exclusió social.  
  
b) Subvenció per a finançar els costos salarials i de Seguretat Social derivats de la contractació del personal tècnic de suport sociolaboral.  
  
c) Subvenció per a finançar els costos salarials i de Seguretat Social derivats de la contractació del personal de suport a l'activitat productiva.  
d) Subvenció per a despeses corrents per a la posada en marxa de les empreses d'inserció, corresponents a despeses realitzades i pagades durant el corresponent exercici, que poden gaudir-se des de la data de la qualificació definitiva, durant els tres primers anys de funcionament.  
  
e) Subvenció a la creació de nous llocs de treball vinculats a inversió fixa.  
f) Subvenció a la gerència d'empreses d'inserció.  
2. Subvencions destinades a les entitats promotores de les empreses d'inserció. Subvencions per a finançar els costos salarials i de Seguretat Social derivats de la contractació del personal tècnic de suport sociolaboral per a atendre el personal en situació o risc d'exclusió social de les empreses d'inserció.  
3. Subvencions destinades a les empreses del mercat ordinari de treball que contracten personal procedent d'una empresa d'inserció.  
  
Article 3. Entitats beneficiàries de les subvencions  
Les entitats beneficiàries de les subvencions regulades en la present ordre són:  
1. Les empreses d'inserció que desenvolupen la seua activitat en la Comunitat Valenciana i que, havent sigut qualificades amb caràcter definitiu pel SERVEF, contracten persones treballadores en situació o risc d'exclusió social, per a totes les subvencions regulades en l'apartat 1 de l'article 2 de la present ordre.  
2. Les empreses promotores de les empreses d'inserció, d'acord amb la definició establida en l'article 3 de la Llei 1/2007, de 5 de febrer, en relació amb l'article 6 de la Llei 44/2007, de 13 de desembre, que contracten personal tècnic de suport sociolaboral, per a les subvencions regulades en l'apartat 2 de l'article 2 de la present ordre.  
  
3. Les empreses ordinàries que desenvolupen la seua activitat en la Comunitat Valenciana i contracten personal que hagen realitzat el seu itinerari d'inserció en una empresa d'inserció, per a les subvencions regulades en l'apartat 3 de l'article 2 de la present ordre.  
En cap cas poden resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, encara mancant de personalitat jurídica, puga realitzar les actuacions que donarien dret a les subvencions.  
  
Article 4. Destinatàries finals de les subvencions  
Les destinatàries finals de les subvencions regulades en la present ordre són les persones treballadores en situació o risc d'exclusió social incloses en els col·lectius relacionats en l'article 4 de la Llei 1/2007, de 5 de febrer, en relació amb el que es disposa en l'article 2 de la Llei 44/2007, de 13 de desembre.  
  
Article 5. Requisits generals de les beneficiàries i forma d'acreditació  
1. Requisits generals de les entitats beneficiàries:  
a) Estar inscrites com a entitats ocupadores en els règims de la Seguretat Social en els quals existisca afiliació de personal per compte d'altri.  
b) Disposar d'un pla d'igualtat, degudament visat, en els supòsits en què resulten obligats a això, d'acord amb el que es disposa en l'article 4 de la Llei 9/2003, de 2 d'abril, de la Generalitat, per a la igualtat entre dones i homes (DOGV 4474, 4 d'abril), en relació amb els articles 14 i 45 de la Llei orgànica 3/2007, de 22 de març, per a la igualtat efectiva de dones i homes (BOE suplement núm. 12, de 28 de març).  
  
c) No poden obtindre la condició d'entitats beneficiàries de les subvencions regulades en la present ordre les persones o entitats en les que concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, general de subvencions.  
d) No poden ser beneficiàries de les subvencions del capítol II del títol II de la present ordre, les entitats que no complisquen els requisits establits en la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servei públic concedides a algunes empreses encarregades de la gestió de SIEG (DOUE L núm. 7, d'11de gener).  
  
e) No poden ser beneficiàries de les subvencions dels títols III i IV de la present ordre les entitats que no complisquen els requisits establits en el Reglament (UE) núm. 1407/2013, de la Comissió, de 18 de desembre, relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis (DOUE L 352/1, de 24 de desembre).  
2. Forma d'acreditació d'aquests requisits:  
a) La inscripció en els règims de la Seguretat Social s'ha d'acreditar mitjançant la documentació acreditativa de l'alta de les persones treballadores en la Seguretat Social.  
b) El compliment dels requisits establits en l'article 13 de la Llei 38/2003, de 17 de novembre, s'ha d'acreditar mitjançant declaració responsable subscrita per la persona representant legal de l'entitat, inclosa en el formulari de sol·licitud telemàtica.  
c) El compliment dels requisits establits en la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servei públic concedides a algunes empreses encarregades de la gestió de Serveis d'Interés Econòmic General, s'ha d'acreditar mitjançant declaració responsable en model normalitzat subscrita per la persona representant legal.  
d) El compliment dels requisits establits en el Reglament (UE) núm. 1407/2013, s'ha d'acreditar mitjançant declaració responsable en model normalitzat subscrita per la persona representant legal.  
  
e) El pla d'igualtat, degudament visat, s'acreditarà mitjançant la seua presentació, o declaració responsable, en model normalitzat, de no estar subjecte a l'obligació que per a això estableix l'article 45 de la Llei orgànica 3/2007, de 22 de març, per a la igualtat efectiva de dones i homes.  
  
Article 6. Obligacions generals de les entitats beneficiàries  
A més de les obligacions previstes en l'article 14 de la Llei 38/2003, de 17 de novembre, i altres normes d'aplicació general, les entitats beneficiàries han de complir les següents:  
1. Procedir al reintegrament dels fons percebuts en els supòsits contemplats en l'article 37 de la Llei 38/2003, de 17 de novembre, en relació amb el que s'estableix en els articles 91 a 93 del Reglament de l'esmentada llei, aprovat pel Reial decret 887/2006, de 21 de juliol, per el qual s'aproba el Reglament de la Llei 38/2003, de 17 de novembre, general de subvencions (BOE núm. 176, de 25 de juliol), i amb el que s'estableix en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12 de febrer).  
2. Acreditar amb anterioritat a dictar-se la proposta de concessió i de pagament, que es troba al corrent en el compliment de les seues obligacions tributàries i amb la Seguretat Social i també al corrent de pagament d'obligacions per reintegrament de subvencions.  
3. Comunicar a tot el personal en situació o risc d'exclusió social, la cessió de dades al SERVEF relatives a la seua situació d'exclusió social, amb l'únic objecte d'obtenció de subvencions per a promoure la seua integració sociolaboral.  
4. Fer constar el seu caràcter d'empresa d'inserció qualificada pel SERVEF, mitjançant el corresponent cartell indicador, col·locat en lloc visible, en cadascun dels centres de treball propis situats en la Comunitat Valenciana.  
5. Acreditar el compliment de la normativa sobre integració laboral de persones amb diversitat funcional, o l'exempció d'aquesta obligació, de conformitat amb el que es disposa en l'article 7 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat (DOGV 4479, 11 d'abril).  
6. Comunicar al SERVEF qualsevol canvi produït respecte de la qualificació del projecte empresarial com a empresa d'inserció, en el termini màxim d'un mes des que es produïsca.  
7. Comunicar al SERVEF les reduccions de jornada o baixes en Seguretat Social del personal per al qual s'haja sol·licitat subvenció, en el termini màxim d'un mes des que es produïsquen.  
8. Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana (DOGV 7500, 8 d'abril), en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros. Sense perjudici d'això, qualsevol entitat beneficiària que perceba, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar-li l'adequada publicitat indicant, almenys, l'entitat pública concedent, l'import rebut i el programa, l'activitat, inversió o actuació subvencionada. La difusió d'aquesta informació s'ha de fer preferentment a través de les corresponents pàgines web. En cas que no disposen de pàgina web on realitzar aquesta publicitat, poden complir amb aquesta obligació a través del portal que pose a la seua disposició la Generalitat.  
  
9. A l'efecte de control, les entitats beneficiàries de les subvencions regulades en la present ordre han de registrar i recopilar tota la informació relativa a aquestes subvencions, mantenint els registres durant els següents períodes:  
a) Subvencions destinades a les empreses d'inserció: d'acord amb l'article 8 de la Decisió de la Comissió de 20 de desembre de 2011, els registres han de guardar-se durant el període d'atribució i durant un mínim de deu anys des que acabe aquesta atribució.  
b) Subvencions destinades a les promotores de les empreses d'inserció i a les empreses ordinàries: d'acord amb el que es disposa en l'article 6 del Reglament UE 1407/2013, de 18 de desembre, de la Comissió, els registres han de mantindre's durant deu exercicis fiscals a partir de la data de concessió de l'última ajuda individual en el marc del règim aplicable.  
  
  
CAPÍTOL II  
Procediment general per a la concessió de les subvencions  
  
Article 7. Presentació de sol·licituds, termini i documentació  
Les sol·licituds s'han de presentar en la forma, en el termini i amb la documentació que s'establisca en les presents bases reguladores i en la corresponent convocatòria anual.  
  
Article 8. Procediment i criteris per a la concessió de les subvencions  
  
1. El procediment per a la concessió d'aquestes subvencions s'inicia d'ofici mitjançant convocatòria de la persona titular de la Direcció General del SERVEF que s'ha de publicar íntegrament en la Base de dades Nacional de Subvencions, i també en extracte en el Diari Oficial de la Generaliitat Valenciana, i cada convocatòria pot compondre tots o algun dels programes regulats en la present ordre.  
2. La concessió d'aquestes subvencions s'ha de tramitar en règim de concurrència competitiva, per a la qual cosa cal tindre en compte com a únic criteri, la data i hora de presentació de les sol·licituds i la resta de documentació exigida en la corresponent convocatòria.  
  
Article 9. Tramitació i resolució  
1. La instrucció del procediment de concessió de subvencions correspon a la Subdirecció General del SERVEF amb competències en matèria d'ocupació.  
2. Una volta examinades les sol·licituds, l'òrgan instructor ha d'emetre un informe on faça constar que les entitats beneficiàries compleixen tots els requisits necessaris per a la concessió de les subvencions.  
3. Una vegada instruïts els expedients, es remetran a la Comissió de Valoració que procedirà a avaluar les sol·licituds, i emetrà un informe en què es concrete el resultat d'aquesta avaluació.  
La composició de la Comissió de Valoració ha de ser  
- Presidència: la persona titular de la Subdirecció General del SERVEF amb competències en matèria d'ocupació o persona funcionària que designe per a la seua substitució, amb rang mínim de cap de servei.  
  
- Secretària: la persona titular del servei amb competències en matèria d'ocupació protegida o una funcionària o funcionari que designe per a la seua substitució,  
- Vocalia: una persona funcionària del servei amb competències en matèria d'ocupació protegida que serà designada per la titular d'aquest.  
En la composició de la Comissió s'intentarà garantir la presencia equilibrada de tots dos sexes.  
4. L'òrgan instructor, a la vista de l'expedient i de l'informe de l'òrgan col·legiat, és qui ha de formular la proposta de resolució.  
5. La competència per a resoldre sobre les sol·licituds formulades correspon a la persona titular de la Direcció General del SERVEF, o l'òrgan en què aquesta delegue.  
6. El termini màxim per a resoldre i notificar la resolució procedent és de sis mesos, a comptar des de l'endemà de l'entrada de la sol·licitud en el Registre Telemàtic de la Generalitat, llevat que, tractant-se de fons la distribució del qual es realitza a través d'una conferència sectorial, la Llei de pressupostos de la Comunitat Valenciana corresponent a una convocatòria anual condicionara la concessió de les subvencions a alguna actuació concreta de l'Administració de l'Estat: en aquest cas el termini de sis mesos comptaria a partir de la data de realització d'aquesta actuació.  
Un cop transcorregut el termini anterior sense que s'haja dictat i notificat resolució expressa, cal entendre desestimada la pretensió per silenci administratiu.  
7. La resolució de concessió de les subvencions ha de fixar expressament la quantia concedida i incorporar, si escau, les condicions, obligacions i determinacions accessòries al fet que haja de subjectar-se l'entitat beneficiària d'aquesta.  
8. La resolució de concessió o denegació de les subvencions sol·licitades posa fi a la via administrativa.  
  
Article 10. Resolució d'incidències  
La persona titular de la Direcció General del SERVEF, o òrgan en què aquesta delegue, és el competent per resoldre les incidències produïdes amb posterioritat a la concessió de les subvencions, com a modificacions justificades del projecte inicial o qualsevol variació de les condicions particulars de la concessió.  
  
Article 11. Compatibilitat, concurrència de subvencions  
1. Compatibilitat de subvencions. Les subvencions regulades en la present ordre són compatibles entre si, excepte la subvenció per a finançar els costos salarials i de Seguretat Social derivats de la contractació de personal de suport a l'activitat productiva en empreses di inserció, regulada en la Secció 3a del Capítol II del Títol II de la present ordre i la subvenció regulada en el títol III per a les promotores de les empreses d'inserció, segons estableix l'article 43 d'aquesta ordre, sinó que resulta preferent, en cas de duplicitat, la subvenció sol·licitada per les empreses d'inserció.  
2. Concurrència de subvencions. L'import de les subvencions regulades en la present ordre en cap cas podria ser de tal quantia que, aïlladament o en concurrència amb altres subvencions, ajudes, ingressos o recursos d'altres Administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar l'entitat beneficiària, excepte límits més estrictes que puguen establir-se per a cada programa concret.  
  
  
Article 12. Control de les subvencions  
1. Correspon a la Direcció General del SERVEF, o a l'òrgan en què aquesta delegue, dur a terme la funció de control de les subvencions concedides, i també l'avaluació i el seguiment del present programa.  
  
2. A l'efecte del que es disposa en la lletra j de l'article 165.2 de la Llei 1/2015, de 6 de febrer, i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, la Subdirecció General de SERVEF amb competències en matèria d'ocupació, hauria d'accedir a la vida laboral de les persones en situació o risc d'exclusió social les contractacions de la qual hagen sigut compensades o subvencionades, a fi de comprovar la seua alta en l'entitat ocupadora beneficiària durant el període de manteniment exigit.  
  
3. Les empreses beneficiàries estan obligades a sotmetre's a les actuacions de control financer establides en els articles 113 i següents de la Llei 1/2015, de 6 de febrer, i en els articles 44 i següents de la Llei 38/2003, de 18 de novembre, que es realitzen per part de la Intervenció General.  
  
Article 13. Justificació de les subvencions, i forma de pagament  
1. Una vegada dictada la resolució de concessió, es lliurarà l'import de la subvenció reconeguda a cada entitat beneficiària segons la documentació i terminis de justificació establits en cada convocatòria anual, i sempre que s'acredite en l'expedient que l'entitat sol·licitant es troba al corrent en les obligacions tributàries i davant la Seguretat Social, i també l'acreditació de no ser deutora per resolució de procedència de reintegrament a la data de cadascun dels pagaments.  
2. El pagament de les subvencions pel règim de bestretes s'ha de fer segons el procediment i els percentatges màxims previstos en la Llei 1/2015, de 6 de febrer, o els que específicament puguen establir-se per a aquest tipus de subvencions en les successives lleis de pressupostos o per acord del Consell.  
a) Per al pagament pel règim de bestretes, l'entitat beneficiària ha de presentar garantia pels imports a anticipar, excepte en els supòsits legalment establits pels quals s'exonere de la seua constitució expressament.  
La garantia s'ha de depositar en el servei territorial corresponent de la conselleria competent en matèria d'hisenda. Una vegada obtinguda la carta de pagament acreditativa del depòsit, haurà de ser presentada per l'entitat beneficiària en el Registre Telemàtic de la Generalitat dirigit a la Subdirecció General del SERVEF amb competències en matèria d'ocupació, com a pas previ i indispensable per al pagament anticipat.  
Les garanties s'han de cancel·lar per acord de l'òrgan concedent una vegada comprovada de conformitat l'adequada justificació de la bestreta i quan s'hagen reintegrat les quantitats anticipades.  
b) La justificació de les subvencions s'ha de fer conformement amb el que es disposa en cada programa respecte de la documentació justificativa de l'ajuda i la forma de presentació d'aquesta, i els terminis s'han d'establir en les convocatòries anuals.  
3. Amb caràcter general, les despeses efectuades per les entitats beneficiàries objecte de subvenció, han d'acreditar-se mitjançant documentació justificativa de la despesa i deute bancari, document original o còpia degudament autenticada o que permeta la verificació.  
La justificació bancària requerirà la presentació de justificant bancari acreditatiu de qui efectua el pagament, del període a què fa referència el càrrec, deute en compte dels imports i personal en cas de salaris i del període, imports i persona física o jurídica destinatària del pagament, en el cas d'altres despeses.  
4. Correspon a la persona titular de la Direcció General del SERVEF, o òrgan en què aquesta delegue, el reconeixement de l'obligació i la proposta de pagament.  
  
Article 14. Reintegrament de les subvencions concedides. Procediment de reintegrament i procediment sancionador  
1. Causes de reintegrament de subvencions i procediment  
Les subvencions regulades en la present ordre podran ser objecte de reintegrament, segons les causes i procediment establits en els articles 36 i següents de la Llei 38/2003, de 17 de novembre, i amb el que s'estableix en els articles 91 a 93 del Reial decret 887/2006, de 21 de juliol, en relació amb l'article 172 de la Llei 1/2015, de 6 de febrer.  
2. Reintegrament total i proporcional  
a) En particular, escau el reintegrament total de la subvenció concedida en els següents supòsits:  
a.1) Incompliment de les obligacions, tant les generals com les específiques, imposades a les entitats beneficiàries en la present ordre i, concretament, les obligacions imposades en l'apartat 6 de l'article 6 de la present ordre, relativa a la comunicació al SERVEF de qualsevol canvi produït respecte de la qualificació del projecte empresarial com a empresa d'inserció.  
a.2) La falta d'acreditació documental de la realització dels itineraris individualitzats d'inserció sociolaboral regulats en la present ordre.  
  
a.3) La falta d'atenció sociolaboral per part del personal tècnic de suport sociolaboral al personal d'inserció per un període superior als 3 mesos.  
b) S'aplicarà el criteri de proporcionalitat amb reintegrament parcial de l'ajuda concedida, en els següents supòsits:  
b.1) Incompliment de l'obligació de substituir el personal tècnic de suport sociolaboral i el personal de suport a l'activitat productiva, en el termini establit en els articles 25 i 30 de la present ordre, que podrà donar lloc a la revocació de l'ajuda concedida pel període restant de l'exercici anual i al reintegrament d'aquest import, si escau.  
b.2) Reduccions de jornada, baixes per incapacitat temporal, permisos de maternitat i paternitat, i baixes per finalització de contracte de les persones treballadores en situació o risc d'exclusió social produïda amb anterioritat al període inicialment previst, i que no hagen sigut substituïdes.  
b.3) Incompliment de les obligacions de manteniment del lloc d'inserció creat, de la plantilla de personal d'inserció o de les inversions, corresponent a la subvenció a la creació de nous llocs de treball vinculat a inversió fixa en les empreses d'inserció, regulada en la secció 5a del capítol II del títol II.  
3. Infraccions administratives i incoació del procediment sancionador  
El que es disposa en els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015, en relació amb el que s'estableix en l'article 19 bis del text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, (BOE 189, 8 d'agost).  
  
4. De conformitat amb l'article 35 de la Llei 2/2015, de 2 d'abril, l'incompliment del que es disposa en l'apartat 8 de l'article 6 podrà comportar el reintegrament total o parcial de la compensació o subvenció concedida, després del procediment sancionador que se sotmet al que es disposa en el Títol III de la Llei 2/2015, de 2 d'abril.  
  
  
TÍTOL II  
Programa de subvencions a empreses d'inserció encarregades   
de la gestió de serveis d'interés econòmic general (SIEG)  
  
CAPÍTOL I  
Requisits i obligacions de les empreses d'inserció  
  
Article 15. Requisits i obligacions de les empreses d'inserció com a SIEG  
Els requisits i obligacions de funcionament del servei d'interés econòmic general consistents en la reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió), atribuïts a les empreses d'inserció, són:  
1. Contingut de les obligacions de servei públic.  
Les empreses d'inserció, com a societats mercantils o cooperatives constituïdes legalment, han de realitzar qualsevol activitat econòmica de producció de béns o serveis, la finalitat dels quals siga la integració i formació sociolaboral de persones en situació d'exclusió social com a trànsit a l'ocupació ordinària, mitjançant la realització d'itineraris d'inserció, processos personalitzats i assistits de treball remunerat, formació en el lloc de treball, habituació laboral i social, però oferint als treballadors així mateix, serveis d'intervenció o acompanyament per a la inserció sociolaboral que faciliten la seua posterior incorporació al mercat de treball ordinari.  
2. Durada de les obligacions de servei públic.  
D'acord amb el que s'estableix en l'apartat 2 de l'article 2 de la Decisió de la Comissió de 20 de desembre de 2011, el període màxim durant el qual s'encomana el funcionament del servei d'interés econòmic general no ha de superar els deu anys.  
3. Empreses afectades i territori afectat  
D'acord amb el que es disposa en l'article 3 de la present ordre, les empreses afectades són les empreses d'inserció que desenvolupen la seua activitat en la Comunitat Valenciana i que, havent sigut qualificades amb caràcter definitiu pel SERVEF, contracten persones treballadores en situació o risc d'exclusió social vinculades al compliment d'itineraris d'inserció.  
4. Descripció del mecanisme de compensació i paràmetres aplicats al càlcul, control i revisió de la compensació.  
Els criteris per al càlcul de les subvencions a les empreses d'inserció per la prestació del servei públic consistent en la reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) s'estableixen en el títol II de la present ordre, pendents de desenvolupar per les convocatòries anuals.  
Les subvencions no poden superar pas un import anual de quinze milions d'euros, d'acord amb el que s'estableix en l'article 2 de la Decisió de la Comissió de 20 de desembre de 2011.  
Atés que les activitats de les empreses d'inserció es limiten al servei d'interés econòmic general, han de tindre's en compte tots els ingressos i costos per al càlcul de la compensació, sinó que pot existir un benefici derivat de l'activitat econòmica que desenvolupen que ha de ser reinvertit en la mateixa empresa d'inserció, d'acord amb el que es disposa en la Llei 1/2007, de 5 de febrer, en relació amb la Llei 44/2007, de 13 de desembre.  
5. Les modalitats per a evitar i recuperar les possibles subvencions excessives.  
L'import de les subvencions destinades a les empreses d'inserció per la prestació del servei públic regulades en la present ordre en cap cas poden superar el cost del servei, d'acord amb el que s'estableix en l'article 11 de la present ordre.  
No obstant això, i en el cas que una vegada concedida la subvenció i justificada la despesa poguera comprovar-se que l'ajuda concedida és superior al cost justificat de l'activitat subvencionada, s'iniciaria el corresponent procediment de reintegrament d'acord amb el que es disposa en l'article 14 de la present ordre.  
  
Article 16. Requisits i obligacions específiques per a les empreses d'inserció  
1. Requisits  
Les empreses d'inserció, a més dels requisits a què fa referència l'article 5 d'aquesta ordre, han de complir els següents requisits per a poder accedir a les subvencions:  
a) Estar qualificades i inscrites, amb caràcter definitiu, en el Registre d'empreses d'inserció de la Comunitat Valenciana, i desenvolupar la seua activitat en la Comunitat Valenciana.  
b) Haver complit amb totes i cadascuna de les obligacions derivades de la qualificació com a empresa d'inserció.  
c) Comptar en plantilla amb personal tècnic de suport sociolaboral i de suport a l'activitat productiva per a atendre la plantilla en situació o risc d'exclusió social.  
2. Obligacions  
Complir amb les obligacions establides en l'article 7 del Decret 81/2009, de 12 de juny, entre les quals destaquen:  
a) Presentació, en els tres primers mesos de l'any següent, de la memòria d'activitats i l'avaluació de les intervencions desenvolupades, els acords d'inserció sociolaboral formalitzats en aquest període, i també un balanç social en el qual s'informe sobre els resultats obtinguts en matèria d'inserció laboral del personal amb el risc d'exclusió social. Aquesta documentació haurà de dur, adjunta, la certificació de l'acord d'aprovació per l'òrgan de direcció de l'empresa subscrita per la persona representant legal d'aquesta.  
b) Presentació dels comptes anuals i l'informe de gestió corresponents al tancament de l'exercici, en un termini de 90 dies naturals, a comptar des de la seua finalització. Aquesta documentació cal que duga, adjunta, la certificació de l'acord d'aprovació per l'òrgan de direcció de l'entitat subscrita per la persona representant legal d'aquesta.  
c) Presentació, abans de la finalització de l'exercici, del Pla d'activitats i el pressupost anual estimatiu de l'any següent. L'obertura de nous centres de treball, i també la modificació de l'activitat mercantil desenvolupada inicialment, han de quedar reflectides en el Pla d'activitats i no poden comprometre la viabilitat de l'empresa qualificada, per la qual cosa ha d'aportar-se així mateix un estudi sobre la seua corresponent viabilitat econòmica i social. Aquesta documentació ha d'adjuntar-se a la certificació de l'acord d'aprovació per l'òrgan de direcció de l'empresa subscrita per la persona representant legal d'aquesta.  
  
  
CAPÍTOL II  
Subvencions destinades a les empreses d'inserció  
  
Secció 1a  
Subvenció destinada a la creació o manteniment de llocs de treball ocupats per persones en situació o risc d'exclusió social  
  
Article 17. Objecte  
1. Aquesta subvenció té com a objecte la promoció en les empreses d'inserció de la creació o del manteniment de llocs de treball d'inserció per a persones en situació o risc d'exclusió social com a pas previ a la inserció d'aquestes persones en empreses ordinàries després del desenvolupament d'un itinerari d'inserció sociolaboral.  
2. No es poden subvencionar per a una mateixa treballadora o per un mateix treballador períodes superiors als tres anys, llevat que es donen les circumstàncies determinades en l'apartat 3 de l'article 15 de la Llei 44/2007, de 13 de desembre.  
3. La contractació de persones en situació o risc d'exclusió social objecte de la present ordre, haurà de mantindre's, amb el límit mínim de sis mesos i màxim de tres anys establit en l'apartat anterior, fins a la consecució de l'objectiu principal consistent en la seua inserció sociolaboral, sinó que resulta imprescindible per a l'extinció dels contractes l'informe previ dels Serveis Socials competents, tant en cas d'extinció per expiració del temps màxim com per qualsevol altra causa.  
4. El període subvencionable s'estendria des de l'1 de gener, o des de la data de contractació inicial, si doncs és posterior a aquella, fins a 31 de desembre de l'exercici, sempre que la persona treballadora romanguera en el seu lloc de treball fins a aquesta data.  
Es podrà subvencionar el cost salarial per a les previsions de contractacions o pròrrogues efectuades en els mesos de novembre i desembre de l'exercici en curs, justificant la contractació i l'abonament dels salaris conforme al que establisca la corresponent convocatòria per a l'últim termini de justificació.  
  
Article 18. Destinatàries de la subvenció  
Les destinatàries de la subvenció són les persones treballadores en situació o risc d'exclusió social incloses en algun dels col·lectius detallats en l'article 4 de la Llei 1/2007, de 5 de febrer, en relació amb el que es disposa en l'article 2 de la Llei 44/2007, de 13 de desembre.  
  
  
Article 19. Llocs de treball subvencionables  
Poden resultar subvencionats els llocs de treball coberts amb contractes, o relació laboral equivalent en el cas de cooperatives, vinculats a un lloc de treball d'inserció, amb un itinerari d'inserció conformement amb el que s'estableix en la Llei 1/2007, de 5 de febrer, en relació amb el que es disposa en la Llei 44/2007, de 13 de desembre, però han de complir els següents requisits i obligacions:  
1. Amb caràcter previ a la contractació el personal ha de trobar-se en situació de desocupació inscrita en el centre d'ocupació SERVEF corresponent.  
2. Juntament amb el contracte de treball o pròrroga d'aquest, han de subscriure un Acord d'Incorporació Sociolaboral i un Itinerari d'inserció, resultant obligatòria la realització d'un itinerari d'inserció durant tot el període de contractació del personal en situació o risc d'exclusió social.  
3. Perquè un lloc de treball resulte compensable, la persona treballadora haurà de desenvolupar un itinerari inicial mínim de sis mesos amb una durada màxima de tres anys, amb caràcter general.  
No es considerarà incomplida l'obligació de manteniment de l'itinerari mínim de sis mesos de l'apartat anterior, quan la baixa en l'empresa d'inserció es produïsca per la contractació del personal en empresa ordinària, mitjançant la subscripció d'un contracte de durada mínima de tres mesos, formalitzat abans que transcórreguen trenta dies del cessament en l'empresa d'inserció, i sempre que s'aporte document subscrit per la persona representant legal de l'empresa contractant, per la persona representant legal de l'empresa de l'empresa d'inserció i per la treballadora o el treballador, en el qual conste que la contractació s'ha produït com a resultat de la labor realitzada per l'empresa d'inserció, i que el personal tècnic de suport sociolaboral continue realitzant un seguiment per a consolidar la inserció, fins a completar un itinerari de sis mesos.  
  
Aquestes contractacions, a l'efecte del compliment de l'obligació de realitzar un itinerari mínim de sis mesos, no poden realitzar-se per empreses vinculades tal com queden definides en l'article 68 del Reial decret 887/2006, de 21 de juliol, sense que això afecte la validesa de la relació laboral.  
En cas d'incompliment dels sis mesos inicials d'itinerari per qualsevol altra causa diferent a l'establida en els supòsits anteriors, s'entendrà incomplida l'obligació i es procedirà a denegar o revocar la subvenció concedida per la contractació de la citada treballadora o treballador.  
  
4. Una vegada complit l'itinerari inicial de sis mesos, el cessament de la persona treballadora, produït amb anterioritat al compliment del període subvencionat, donarà lloc a la denegació o revocació parcial de l'ajuda, en el cas de cessament per causa no imputable a l'empresa, o revocació total, en qualsevol altre cas, llevat que es dega a la seua contractació en els termes contemplats en l'apartat 3.  
  
Article 20. Quantia de la subvenció  
La subvenció consistirà en una quantia equivalent a un percentatge de l'SMI vigent en l'exercici de la convocatòria de subvencions, inclosa la part proporcional de pagues extra, a determinar en cada convocatòria, per un import màxim de fins al 100 % de l'SMI, per la creació o manteniment del lloc d'una treballadora o treballador a jornada completa pel període d'un any natural, sempre que aquesta contractació estiga vinculada al desenvolupament d'un itinerari personalitzat d'inserció.  
  
Les contractacions per a resultar subvencionables han de ser d'una durada mínima de sis mesos i una jornada mínima de la meitat de la jornada completa habitual en l'empresa d'inserció, resultant l'ajuda proporcional a aquesta durada i jornada.  
  
Secció 2a  
Subvenció per a finançar els costos salarials i de Seguretat Social derivats de la contractació de personal tècnic de suport sociolaboral en empreses d'inserció  
  
Article 21. Objecte  
1. La subvenció té com a objecte finançar les despeses salarials i de Seguretat Social derivats de la contractació del personal tècnic de suport sociolaboral al personal en situació o risc d'exclusió social mitjançant el desenvolupament d'itineraris individualitzats d'inserció per un període màxim de tres anys, i també el posterior seguiment del personal inserit en l'empresa ordinària, per un període màxim de sis mesos.  
  
2. El període subvencionable s'estendrà des de l'1 de gener, o des de la data de contractació inicial, de ser posterior a aquella, fins al 31 de desembre de l'exercici, sempre que la treballadora o treballador romanga en el seu lloc de treball fins a aquesta data.  
  
Article 22. Destinatàries de la subvenció  
Les subvencions estan destinades a sufragar parcial o totalment el cost salarial i de Seguretat Social del personal tècnic de suport sociolaboral, però les destinatàries últimes de les subvencions són les persones en situació o risc d'exclusió social contractades per les empreses d'inserció.  
  
Article 23. Llocs de treball subvencionables  
Per aquest els llocs de treball resulten subvencionables, han de reunir els següents requisits:  
1. El personal tècnic de suport sociolaboral haurà de tindre titulació de grau mitjà o superior, en l'àmbit universitari o de la Formació Professional, preferentment en Treball Social, Psicologia, Educació Social o Integració Social, i a més una experiència prèvia d'almenys sis mesos en activitats d'integració laboral de persones en situació o risc d'exclusió social, que els capacite per a la realització de les funcions pròpies del lloc.  
2. En el supòsit del personal tècnic de suport sociolaboral que ja ha realitzat les seues funcions en l'empresa d'inserció en la data de publicació de la present ordre, s'admetrà l'acreditació de coneixements i experiència laboral equiparables.  
  
Article 24. Quantia de la subvenció  
1. La quantia de la subvenció per cada tècnic de suport sociolaboral s'estableix en un import, a determinar en cada convocatòria anual, per cada treballador o treballadora que reben les actuacions pròpies del procés d'inserció sociolaboral, i la subvenció màxima de la qual no podrà superar 3,5 vegades l'SMI, inclosa la part proporcional de pagues extra.  
2. Atés que els serveis d'inserció sociolaboral han de prestar-se per a cada persona treballadora en situació o risc d'exclusió social amb independència de la jornada de treball que realitza (que sempre ha de ser superior al 50 % de la jornada habitual en l'empresa d'inserció), la quantia de l'ajuda no tindrà en compte aquesta dada però sí els períodes de contractació, de manera que la subvenció es reduiria proporcionalment quan els serveis d'inserció sociolaboral no s'hagueren prestat durant tot el període subvencionable.  
3. Perquè els costos del personal de suport sociolaboral resulten subvencionables, la prestació dels seus serveis ha de respectar les següents ràtios mínimes:  
- Entre 1 i 5 persones treballadores en situació o risc d'exclusió social: almenys un tècnic al 50 % de la jornada habitual de l'empresa d'inserció.  
- Entre 6 i 10 persones treballadores en situació o risc d'exclusió social: almenys un tècnic al 100 % de la jornada habitual de l'empresa d'inserció.  
4. Quan el nombre de persones treballadores en situació o risc d'exclusió social no es corresponga amb els mòduls de l'apartat anterior, la prestació dels serveis del personal tècnic de suport sociolaboral haurà de ser proporcional al nombre d'aquestes persones treballadores.  
  
5. La subvenció anirà destinada a finançar els costos salarials i de Seguretat Social del personal tècnic de suport sociolaboral exigit com a mínim segons les ràtios de l'apartat 3 del present article.  
6. En cap cas, la quantia de la subvenció podrà superar el 100 % del cost real.  
7. En el cas que es produïsquen baixes del personal de suport sociolaboral subvencionat, l'empresa d'inserció haurà de substituir-les en el termini d'un mes i comunicar-lo al SERVEF en el termini màxim de quinze dies des de la contractació, adjuntant la documentació justificativa de la seua contractació i que compleix els requisits establits en l'apartat 1 de l'article 24 de la present ordre.  
  
Secció 3a  
Subvenció per a finançar els costos salarials i de Seguretat Social derivats de la contractació de personal de suport a l'activitat productiva en empreses d'inserció  
  
Article 25. Objecte  
La subvenció té com a objecte donar suport a la contractació o manteniment de personal de suport a l'activitat productiva en empreses d'inserció la missió de les quals és tutelar l'activitat productiva, proporcionar l'ensinistrament laboral en l'ocupació en la qual exerceix la seua activitat el personal en situació o risc d'exclusió social.  
2. El període subvencionable s'estendrà des de l'1 de gener, o des de la data de contractació inicial, de ser posterior a aquella, fins a 31 de desembre de l'exercici, sempre que la persona treballadora romanga en el seu lloc de treball fins a aquesta data.  
  
Article 26. Destinatàries de la subvenció  
La subvenció està destinada a sufragar parcialment o totalment el cost salarial i de Seguretat Social del personal de suport a l'activitat productiva, però les destinatàries últimes de les subvencions són les persones en situació o risc d'exclusió social contractades per les empreses d'inserció.  
  
Article 27. Llocs de treball subvencionables  
Perquè els llocs de treball resulten subvencionables el personal de suport a l'activitat productiva ha de tindre experiència o formació en el camp professional en què es desenvolupe l'activitat productiva de l'empresa d'inserció.  
  
Article 28. Quantia de la subvenció  
1. La quantia de la subvenció per cada treballador de suport a l'activitat productiva s'estableix en un import, a determinar en cada convocatòria anual, per cada treballador o treballadora donat suport, i la subvenció màxima de la qual no podrà superar 2 vegades l'SMI, inclosa la part proporcional de pagues extra.  
2. Atés que el suport en l'activitat productiva ha de prestar-se per a cada persona treballadora en situació o risc d'exclusió social, la quantia de l'ajuda ha de tindre en compte la jornada de treball que realitza aquesta, i també els períodes de contractació, de manera que la compensació es reduirà proporcionalment quan el suport en l'activitat productiva no s'haja prestat durant tot el període subvencionable ni durant la jornada completa.  
3. Perquè els costos del personal de suport a l'activitat productiva resulten subvencionables, la prestació del suport hauria de respectar les següents ràtios mínimes:  
- Entre 1 i 5 persones treballadores en situació o risc d'exclusió social: almenys una persona de suport a l'activitat productiva al 100 % de la jornada habitual de l'empresa d'inserció.  
- Entre 6 i 10 persones treballadores en situació o risc d'exclusió social: almenys dues persones de suport a l'activitat productiva al 100 % de la jornada habitual de l'empresa d'inserció.  
4. Quan el nombre de persones treballadores en situació o risc d'exclusió social no es corresponga amb els mòduls de l'apartat anterior, la prestació del suport a l'activitat productiva haurà de ser proporcional al nombre d'aquest personal.  
5. La subvenció anirà destinada a finançar els costos salarials i de Seguretat Social del personal de suport a l'activitat productiva exigit com a mínim segons les ràtios de l'apartat 3 del present article.  
6. En cap cas, la quantia de la subvenció pot superar mai el 100 % del cost real.  
7. En el cas que es produïsquen baixes del personal de suport a l'activitat productiva subvencionat, l'empresa d'inserció haurà de substituir-ho en el termini d'un mes i comunicar-ho al SERVEF en el termini màxim de quinze dies des de la contractació, adjuntant la documentació justificativa de la seua contractació i que compleix els requisits establits en l'article 29 de la present ordre.  
  
Secció 4a  
Subvenció per a finançar despeses corrents per a la posada en marxa de les empreses d'inserció  
  
Article 29. Objecte  
La subvenció té per objecte finançar les despeses corrents per a la posada en marxa de les empreses d'inserció, corresponents a despeses realitzades i pagades durant el corresponent exercici, que poden gaudir-se des de la data de qualificació definitiva, durant els tres primers anys de funcionament.  
  
Article 30. Destinatàries de la subvenció  
La subvenció està destinada a sufragar les despeses corrents per a la posada en marxa de les empreses d'inserció, però les destinatàries últimes de la subvenció són les persones en situació o risc d'exclusió social contractades per les empreses d'inserció.  
  
Article 31. Accions subvencionables i requisits  
1. Poden resultar subvencionables:  
a) Estudis de viabilitat, organització, comercialització, diagnosi, màrqueting i uns altres de naturalesa anàloga. Els estudis han de complir les següents característiques:  
a.1) La finalitat dels estudis és impulsar el creixement i sosteniment de l'empresa i el manteniment o ampliació dels llocs de treball.  
  
a.2) Les conclusions han de contindre propostes d'actuació concretes amb una guia per a la seua possible implantació, i han d'estar orientades a qualsevol dels següents objectius: reestructuració de l'activitat econòmica, millora de la competitivitat empresarial o millora de la capacitació professional de les persones treballadores.  
b) Auditories i informes econòmics.  
c) Despeses de formació.  
2. Els serveis subvencionables seran prestats per empreses o persones físiques externes especialitzades que complisquen garanties de solvència professional, i no les poden pas prestar persones sòcies, persones associades, o persones relacionades directament amb l'empresa d'inserció beneficiària de l'ajuda o amb la promotora d'aquesta.  
  
Article 32. Quantia de la subvenció  
L'import de la subvenció per a cadascun d'aquests conceptes consistirà en una subvenció de fins al 50 % del cost del servei prestat, sense que el total de l'ajuda supere la quantitat de 500 - anuals per cada persona en situació o risc d'exclusió contractada.  
La totalitat de les subvencions destinades a despeses corrents regulades en aquesta ordre no ha de poder superar mai la quantitat que anualment s'establisca en convocatòria per cada persona treballadora en situació o risc d'exclusió contractada en les empreses d'inserció en la data de la sol·licitud de la subvenció.  
En cap cas es considerarien despeses subvencionables els impostos indirectes quan foren susceptibles de recuperació o subvenció.  
  
  
  
Secció 5a  
Subvenció a la creació de nous llocs de treball   
vinculat a inversió fixa.  
  
Article 33. Objecte  
1. Aquesta subvenció té com a objecte la creació de nous llocs de treball mitjançant el finançament parcial (màxim 90 %) d'inversions en actiu fix vinculades a la creació o ampliació de llocs de treball d'inserció de persones en situació d'exclusió social.  
2. Aquesta subvenció pot ser compatible amb la subvenció regulada en la Secció 1a., de subvencions destinades a la creació o al manteniment de llocs de treball ocupats per persones en situació o risc d'exclusió social, per als mateixos llocs de treball.  
  
Article 34. Destinatàries de la subvenció  
Les destinatàries són les persones en situació o risc d'exclusió social contractades per les empreses d'inserció.  
  
Article 35. Conceptes subvencionables  
1. La subvenció econòmica contribuirà a les despeses en inversions fixes sempre que estiguen vinculades a la creació de nous llocs de treball de persones en situació o risc d'exclusió social. Els nous llocs creats han de suposar un increment de la plantilla de persones en inserció, i volen computar-se com a nous llocs aquells no subvencionats amb antelació i formalitzats en l'exercici de la convocatòria anual, la creació dels quals estiga vinculada a la inversió per a la qual se sol·licita la subvenció..  
2. Es consideren com a inversió fixa els següents conceptes:  
a) Adquisició i condicionament de locals d'ús exclusiu per a l'exercici de l'activitat de l'empresa d'inserció.  
b) Mobiliari i equips d'oficina. Mobles, escriptoris, arxius, prestatges, vitrines, aparadors, cadires, taules, retroprojectors, fotocopiadores, etcètera.  
c) Vehicles necessaris i exclusius per al desenvolupament de l'activitat.  
d) Maquinària i utillatge. En maquinària s'inclouen el conjunt de màquines o béns d'equip mitjançant les quals es realitza l'extracció, elaboració o tractament dels productes o s'utilitzen per a la prestació de serveis que constitueixen l'activitat de l'empresa. S'inclouran aquells elements de transport intern que es destinen al trasllat de persones, animals, materials i mercaderies dins de factories, tallers, etcètera, sense eixir a l'exterior. En utillatge s'inclouen el conjunt d'utensilis o eines que es poden utilitzar autònomament o conjuntament amb la maquinària, inclosos els motles i les plantilles.  
  
e) Equips per a processos d'informació. Equips informàtics: ordinadors, impressores, lectors òptics, discos durs externs, escàners, equips multifunció- Altres conjunts electrònics: balances electròniques, sistemes de control de presència, etcètera.  
f) Aplicacions informàtiques. Import satisfet per la propietat o pel dret a l'ús de programes informàtics, el cost de producció dels elaborats o les despeses de desenvolupament de les pàgines web, sempre que la seua utilització estiga prevista durant diversos exercicis. En tots els casos, la inversió en aplicacions informàtiques haurà d'estar vinculada a llocs de treball creats en l'empresa d'inserció.  
3. En qualsevol cas, els béns el cost dels quals puga resultar subvencionable a excepció dels immobles, no poden ser béns de segona mà.  
4. Queda exclòs de la subvenció qualsevol impost indirecte relatiu al pagament de les despeses objecte de subvenció.  
5. No es consideraran inversions en immobilitzat les finançades mitjançant arrendament financer o lising, ni altres figures jurídiques afins que no concedisquen a l'entitat sol·licitant el ple domini o titularitat inicial de la inversió.  
6. En tot cas, l'immobilitzat imputat per al càlcul de la subvenció haurà d'estar relacionat amb les activitats per a les quals es trobe qualificada l'empresa d'inserció.  
  
Article 36. Requisits  
De conformitat amb el que s'estableix en l'article 31 de la Llei 38/2003, de 17 de novembre, quan l'import de la despesa subvencionable supere les quanties establides en la normativa reguladora de contractes del sector públic per als contractes menors d'obres o de subministraments, l'entitat beneficiària hauria de sol·licitar com a mínim tres ofertes de diferents proveïdors, amb caràcter previ a la contracció de la despesa, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, les quals han d'aportar-se al costat de la sol·licitud de subvenció.   
L'elecció entre les ofertes presentades, que haurà de presentar-se al costat de la sol·licitud, s'ha de fer conforme a criteris d'eficiència, economia i responsabilitat social, havent de justificar-se expressament en una memòria l'elecció quan no recaiga en la proposta econòmica més avantatjosa.   
  
Article 37. Quantia de la subvenció  
La subvenció consisteix en l'abonament d'una quantitat, que es determine en cada convocatòria, per lloc de treball creat per a persones en situació o risc d'exclusió social, amb el límit màxim del 90 % del cost total de la inversió subvencionable, però hom ha de justifica la realització del 100 % de la inversió.  
  
Article 38. Obligacions de les entitats beneficiàries  
Les entitats beneficiàries de la subvenció han d'assumir les següents obligacions:  
1. Mantindre almenys tres anys els llocs de treball creats i que han servit per al càlcul de la subvenció, comprometent-se a substituir a les persones que puguen causar baixa en el termini de tres mesos.  
2. Mantindre almenys tres anys la plantilla de treballadors d'inserció existent en l'empresa d'inserció després de la contractació de les persones treballadores que hagen donat lloc a la present ajuda.  
3. En el cas d'incompliment de l'obligació de manteniment de llocs de treball d'inserció creats o de manteniment de les plantilles d'inserció, tots dos durant tres anys des de la contractació objecte de subvenció, seria procedent el reintegrament de l'ajuda, de forma proporcional amb el període mantingut.  
4. Els béns adquirits amb la subvenció concedida figuraran a nom de l'empresa beneficiària, han de quedar afectes a l'empresa d'inserció durant un període de cinc anys des de la data de la concessió de la subvenció, en el cas de béns inscriptibles en un registre públic, i de dos anys en la resta dels béns, i seran utilitzats d'acord amb la finalitat específica per a la qual es va sol·licitar la subvenció. Qualsevol modificació en la situació jurídica dels esmentats béns necessitarà l'autorització prèvia del SERVEF.  
En el cas de béns inscriptibles en un registre públic, ha de fer-se constar en l'escriptura aquesta circumstància, i també l'import de la subvenció concedida, i han de ser objecte aquests extrems d'inscripció en el registre públic corresponent.  
5. Els béns adquirits només podrien utilitzar-se per part del personal de l'empresa per a la realització de les activitats compreses en l'objecte social d'aquesta i haurien de trobar-se en el centre de treball o en el lloc on es preste el servei.  
6. En cas de produir-se esdeveniments que menen a un canvi de projecte d'inversió aprovat inicialment, haurà de comunicar-se a la Direcció General del SERVEF amb competències en matèria d'ocupació, qui valorarà el canvi de projecte i concedirà l'autorització, sempre que no n'afecte la viabilitat i l'estabilitat dels llocs de treball compromesos.  
  
7. Els béns han d'estar assegurats pel seu valor contra el risc d'incendis i altres sinistres susceptibles d'ocasionar pèrdua o deterioració, a excepció de les aplicacions informàtiques que queden exemptes de l'obligació d'estar assegurades.  
8. Les empreses d'inserció beneficiàries de la present subvenció han de presentar anualment, des de la data de contractació objecte de l'ajuda i fins a la finalització del període de manteniment obligatori dels llocs de treball, de les plantilles de personal d'inserció i de les inversions, Relació Nominal de Treballadors (RNT), Rebuts de Liquidació de Cotitzacions (RLC), amb justificant del seu pagament mitjançant extracte o certificació bancària i Informe de dades per a la cotització de treballadors per compte d'altri (Idc), o documents de la Seguretat Social que els substituïsquen, de tots els números de compte de cotització de l'entitat, i també acreditació del manteniment de les inversions.  
  
  
Secció 6a  
Subvenció a la gerència d'empreses d'inserció  
  
Article 39. Objecte  
La subvenció a la gerència d'empreses d'inserció té com a objecte facilitar la contractació de gerents que puguen garantir la viabilitat tècnica, econòmica o financera de les empreses d'inserció que compten amb cinc o més llocs de treball de persones en procés d'inserció.  
  
  
Article 40. Destinatàries de la subvenció  
1. La subvenció està destinada a la contractació o al manteniment del/de la gerent i que duga a terme les tasques assenyalades en l'article següent. Són destinatàries últimes de l'ajuda les persones en situació o risc d'exclusió social contractades per les empreses d'inserció.  
  
2. No pot pas recaure en la mateixa persona de forma simultània la subvenció destinada a finançar la gerència i al personal tècnic de suport sociolaboral o personal de suport a l'activitat productiva.  
  
Article 41. Accions a desenvolupar  
1. Planificar, organitzar, gestionar i supervisar les diferents àrees i departaments d'actuació de l'empresa i en totes les àrees funcionals d'aquesta (màrqueting, vendes, producció, personal, etcètera).  
2. Planificar l'estratègia de captació de clientela, coordinar els aspectes de la seua atenció i avaluar la seua satisfacció.  
3. Dissenyar i presentar projectes per a obtindre recursos econòmics externs per a l'empresa d'inserció.  
4. Supervisar les funcions assignades al personal del centre de treball i coordinar el seguiment d'objectius, facilitant la participació de tot el personal adscrit a l'organització, tenint en compte els itineraris de formació i ocupació de les persones en procés d'inserció.  
  
5. Planificar, gestionar i supervisar l'estat i el correcte funcionament de les instal·lacions i equipaments dels centres de treball.  
6. Gestionar i supervisar el pla de prevenció de riscos laborals.  
7. Dissenyar i planificar la política de formació continuada i el reciclatge de tot el personal, i afavorir les relacions interpersonals de l'equip.  
8. Representar externament l'empresa en el seu territori d'actuació.  
9. Establir contactes amb empreses i organitzacions relacionades amb l'àmbit professional, tant per a afavorir l'activitat productiva de l'empresa com per a promoure sinergies que puguen contribuir a la inserció sociolaboral de les persones en procés d'inserció una vegada conclosos els seus itineraris.  
  
Article 42. Quantia de la subvenció  
La subvenció consistirà en un percentatge del SMI, a determinar en cada convocatòria anual, per un import màxim de fins al 50 % del SMI, referida a la contractació a jornada completa durant tot el període compensable del/de la gerent. Quan es tracte de contractacions a jornada parcial, la quantia màxima que es perceba ha de ser proporcional al temps efectiu de treball en funció de la jornada a temps complet.  
  
  
TÍTOL III  
Programa de subvencions a les entitats promotores   
de les empreses d'inserció  
  
Article 43. Objecte  
1. La subvenció té com a objecte el finançament de les despeses salarials i de Seguretat Social derivades de la contractació de personal tècnic de suport sociolaboral en les promotores de les empreses d'inserció que presten serveis al personal en situació o risc d'exclusió social contractat en empreses d'inserció, mitjançant el desenvolupament d'itineraris individualitzats d'inserció en les mateixes condicions que les establides en la Secció 2a del capítol II del títol II d'aquesta ordre per al personal tècnic de suport sociolaboral contractat en les empreses d'inserció.  
2. El període subvencionable s'estén des de l'1 de gener, o des de la data de contractació inicial, si és posterior a aquella, fins a 31 de desembre de l'exercici, sempre que la persona treballadora romanga en el seu lloc de treball fins a aquesta data, sense que puga sol·licitar-se la mateixa subvenció per l'empresa d'inserció i per la seua promotora.  
  
  
Article 44. Destinatàries de les subvencions  
L'ajuda està destinada a sufragar parcialment o totalment el cost salarial i de Seguretat Social del personal tècnic de suport sociolaboral contractat en l'entitat promotora de l'empresa d'inserció que duu a terme l'acompanyament en el lloc de treball i la realització del procés d'inserció sociolaboral del personal en situació o risc d'exclusió social contractat en empreses d'inserció; ara bé les destinatàries últimes de les subvencions són les persones en situació o risc d'exclusió social contractades per les empreses d'inserció.  
  
Article 45. Llocs de treball subvencionables i requisits  
Perquè els llocs de treball es puguen subvencionar, haurien de complir els següents requisits:  
1. El personal tècnic de suport sociolaboral ha de tindre titulació de grau mitjà o superior, en l'àmbit universitari o de la formació professional, preferentment en Treball Social, Psicologia, Educació Social o Integració Social, i a més una experiència prèvia d'almenys sis mesos en activitats d'integració laboral de persones en situació o risc d'exclusió social, que els capacite per a la realització de les funcions pròpies del lloc.  
2. Disposar, en les entitats promotores, de personal tècnic contractat de suport sociolaboral, d'acord amb les ràtios establides en l'apartat 3 de l'article 28 de la present ordre.  
  
Article 46. Quantia de la subvenció  
1. La quantia de la subvenció per cada tècnic de suport sociolaboral s'estableix en un import, a determinar en cada convocatòria anual, per cada treballador o treballadora de l'empresa d'inserció que rep les actuacions pròpies del procés d'inserció sociolaboral, i la subvenció màxima de la qual no podrà superar 3,5 vegades l'SMI, inclosa la part proporcional de pagues extra.  
2. Atés que els serveis d'inserció sociolaboral han de prestar-se per a cada persona de la plantilla en situació o en risc d'exclusió social amb independència de la jornada de treball que realitza (que sempre ha de ser superior al 50 % de la jornada habitual en l'empresa d'inserció), la quantia de les subvencions no ha de teindre en compte aquesta dada, però sí els períodes de contractació, de manera que la subvenció es reduirà proporcionalment quan els serveis d'inserció sociolaboral no s'hagen prestat durant tot el període subvencionable.  
3. En cap cas, la quantia de la subvenció ha de superar el 100 % del cost real.  
4. En el cas que es produïsquen baixes del personal tècnic de suport sociolaboral subvencionat, la promotora de l'empresa d'inserció ha de substituir-ho en el termini d'un mes i comunicar-ho al SERVEF en el termini màxim de quinze dies des de la contractació, i caldria que adjuntara la documentació justificativa de la seua contractació i que compleix els requisits establits en l'apartat 1 de l'article 24 de la present ordre.  
  
  
TÍTOL IV  
Programa de subvencions a empreses ordinàries  
  
Article 47. Objecte  
L'objecte de les subvencions regulades en el present títol és la inserció sociolaboral de les persones treballadores procedents d'una empresa d'inserció que, una vegada finalitzat el seu itinerari d'inserció en aquesta, accedisquen a un lloc de treball en l'empresa ordinària.  
  
Article 48. Destinatàries de les subvencions  
Les destinatàries últims de les subvencions són les persones treballadores procedents d'empreses d'inserció que hagen realitzat un itinerari d'inserció consensuat per l'empresa d'inserció, el treballador o treballadora i els serveis socials competents.  
  
Article 49. Subvencions, requisits, obligacions i quantia  
1. Les subvencions contemplades en aquest títol s'articulen sobre la base de la durada dels contractes efectuats per empreses ordinàries i consisteixen en un percentatge del SMI, inclosa la part proporcional de pagues extra, vigent en l'exercici de la sol·licitud, a determinar en cada convocatòria, por un import màxim de fins al 100 % de l'SMI, proporcional als períodes contractats i a la jornada de les persones treballadores.  
  
En el cas de contractació indefinida, l'import de l'ajuda ha de correspondre a un percentatge del SMI de l'exercici corresponent a la sol·licitud, inclosa la part proporcional de pagues extraordinàries, proporcional al període de manteniment mínim obligatori del lloc i de la jornada.  
  
També resulten subvencionables, amb càrrec a cada exercici, el manteniment de les contractacions o transformacions de contractes temporals en indefinits, efectuades en els mesos de novembre i desembre de l'exercici immediatament anterior, sempre que aquestes contractacions s'hagen mantingut durant tot el període subvencionable. En aquest supòsit, el SMI aplicable per al càlcul de l'ajuda ha de ser el de l'exercici de la contractació.  
2. Els períodes de contractació subvencionables són:  
a) Contractacions de sis mesos i fins a un any, a jornada completa o a temps parcial.  
b) Contractacions de caràcter indefinit o transformació de contractes temporals en indefinits, a jornada completa o a temps parcial.  
En el cas de contractes a temps parcial, únicament es poden subvencionar les contractacions efectuades corresponents a una jornada superior a la meitat de la jornada completa de l'empresa.  
3. Amb la finalitat de promoure la plena inserció de les persones en situació o risc d'exclusió social en l'empresa ordinària, es poden percebre, per una mateixa treballadora o treballador, subvencions per diferents períodes de contractació subvencionable, fins al límit màxim subvencionable de subvenció corresponent a la contractació indefinida o transformació de contractes temporals en indefinits.  
D'aquestes subvencions s'han de descomptar, en tot cas, les subvencions a les contractacions temporals reconegudes i pagades amb anterioritat per la contractació de la mateixa persona treballadora.  
4. La contractació objecte de subvenció ha de representar un increment net del nombre del personal en plantilla de l'entitat ocupadora en comparació amb la mitjana dels trenta dies naturals anteriors a la celebració del contracte o el seu manteniment quan el lloc haguera quedat vacant arran de la baixa voluntària del treballador o treballadora, de defunció, de diversitat funcional o discapacitat sobrevinguda, de la seua jubilació per motius d'edat, del seu acomiadament disciplinari no declarat improcedent o per causes objectives.  
  
Article 50. Exclusions  
Estan exclosos de les subvencions regulades en aquest títol, els següents contractes:  
1. Contractes realitzats per empreses de treball temporal per a la posada a la disposició de la persona treballadora en empreses usuàries en les quals prestaran els seus serveis.  
2. Contractes realitzats per empreses que hagueren sigut excloses com a beneficiàries de programes d'ocupació.  
3. Contractes realitzats per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals, o per infraccions greus o molt greus de l'ordre social, i també sancionades per incompliment de la reserva d'un 2 % per a personal amb diversitat funcional o discapacitat, en el cas d'empreses amb plantilles superiors a cinquanta persones.  
4. Relacions laborals de caràcter especial de l'article 2.1 de l'Estatut dels Treballadors.  
5. Contractes en els quals l'entitat ocupadora o el personal directiu o membre dels òrgans d'administració de les empreses que revisten forma jurídica de societat o de les entitats privades sense ànim de lucre, mantinguen amb la persona treballadora contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de parelles de fet.  
  
Article 51. Obligacions  
A més de les obligacions generals establides en la present ordre, les empreses beneficiàries de l'ajuda regulada en el present títol haurien de:  
  
a) Formalitzar els contractes per escrit.  
b) En el supòsit de transformació del contracte temporal inicial objecte d'ajuda a contracte indefinit, o en el supòsit de pròrroga de contractes temporals anteriors, ha de comunicar-se aquesta circumstància a l'organisme gestor de les subvencions, en el termini de sol·licitud de l'ajuda.  
c) Els contractes a jornada parcial han de recollir expressament en el seu clausulat el nombre d'hores setmanals de treball, i en el cas dels contractes per obra o servei, la seua durada estimada expressada en mesos complets.  
d) En el supòsit de contractació indefinida inicial o conversió a indefinit, l'ocupació creada s'ha de mantindre almenys durant dos anys.  
  
e) En el supòsit de contractació temporal, l'ocupació creada s'haurà de mantindre almenys durant el període establit en el contracte de treball objecte de subvenció.  
f) Durant el període de manteniment del contracte subvencionat, no podrà disminuir la plantilla mitjana en situació d'alta en l'entitat beneficiària.  
No obstant això, no es poden considerar incomplides les obligacions de manteniment de l'ocupació a què es refereix aquest apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per dimissió, mort o incapacitat permanent total, absoluta o gran invalidesa de les persones treballadores, o per resolució durant el període de prova, o per qualsevol altra causa que no siga imputable a l'entitat ocupadora, per la qual cosa en el cas que les vacants no siguen cobertes, l'entitat beneficiària estaria obligada a reintegrar la subvenció percebuda de forma proporcional al període de manteniment del contracte pendent de complir.  
En el supòsit de produir-se cap baixa del personal subvencionat, l'empresa disposaria d'un mes de termini per a substituir el treballador o la treballadora per un altre o una altra amb els mateixos requisits i condicions que tenia la persona substituïda. Ara bé, cal comunicar aquesta circumstància al SERVEF en un termini no superior a quinze dies, i s'han de deduir, si s'escau, proporcionalment els dies transcorreguts fins a la nova contractació, llevat de causes no imputables a l'empresa, justificades de manera adient.  
La falta de cobertura de les vacants per qualsevol altra causa diferent de les establides en el paràgraf anterior, ha de donar lloc al reintegrament total de l'ajuda percebuda.  
  
Article 52. Liquidació i deslliurament de l'ajuda  
L'ajuda es lliurarà una vegada concedida i després d'haver-se acreditat els requisits exigits en el present títol i la documentació requerida en aquestes bases reguladores i en la corresponent convocatòria, i presentada juntament amb la sol·licitud subvencions.  
  
  
DISPOSICIONS ADDICIONALS  
  
Primera. Normativa aplicable  
1. Aquestes subvencions tenen la consideració de subvencions públiques i es regeixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12 de febrer).  
  
2. Les subvencions que es concedisquen a l'empara d'aquesta ordre recullen les bases establides en el Decret 81/2009, del Consell, de 12 de juny, en relació amb la Llei 1/2007, de 5 de febrer, de la Generalitat, i amb la Llei 44/2007, de 13 de desembre, per a la regulació del règim de les empreses d'inserció.  
  
Segona. La situació d'exclusió social  
A l'efecte de la present ordre, la situació d'exclusió social s'ha d'acreditar pels Serveis Socials, generals o especialitzats de les Administracions Públiques, i queda determinada per la pertinença a algun dels col·lectius recollits en l'article 4 de la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social en la Comunitat Valenciana, desenvolupada pel Decret 81/2009, de 12 de juny, i en l'article 2 de la Llei 44/2007, de 13 de desembre.  
  
Tercera. Compatibilitat amb el mercat interior: requisits i exclusions  
1. Les subvencions a les empreses d'inserció, regulades en el títol II de la present ordre, són compatibles amb el Mercat Comú i no requereixen notificació a la Comissió ja que es regeixen per la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servei públic concedits a algunes empreses encarregades de la gestió de Serveis d'Interés Econòmic General (DOUE L núm. 7, 11.1.2012), sempre que es complisquen tots els requisits establits en aquesta, i entre altres:  
a) Atribució de l'execució del servei públic a entitats qualificades d'interés econòmic general, que es concreten en els paràmetres per al càlcul de la compensació i les obligacions que adquireixen les entitats prestadores d'aquests serveis.  
b) Les subvencions no han de superar el nivell necessari per a cobrir totalment o parcial les despeses ocasionades per l'execució de les obligacions de servei públic, sense que en cap cas puguen superar ni el cost del servei prestat ni un import anual de 15 milions d'euros.  
  
c) Queden fora de l'àmbit d'aplicació de la Decisió els transports i les infraestructures de transports.  
d) El període d'atribució pel qual s'encomane el funcionament del servei d'interés general no pot superar pas els 10 anys.  
2. Les subvencions a les entitats promotores de les empreses d'inserció i a les empreses ordinàries que contracten persones treballadores en situació o risc d'exclusió social, procedents d'una empresa d'inserció, i que prèviament hagen participat en un itinerari d'inserció, regulades en els títols II i III de les presents bases, són compatibles amb el Mercat Comú ja que es regeixen pel Reglament (UE) núm. 1407/2013, de 18 de desembre, de la Comissió, publicat en el DOUE L 352 de 24.12.2013, relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis.  
  
2.1. Aquestes subvencions sotmeses al règim de minimis, no poden concedir-se a empreses dels següents sectors:  
a) Pesca i aqüicultura, segons es contemplen en el Reglament (CE) núm. 104/2000 del Consell.  
b) Producció primària dels productes agrícoles.  
c) Transformació i comercialització dels productes agrícoles en els següents casos:  
- Quan l'import de l'ajuda es determine en funció del preu o de la quantitat d'aquests productes adquirits a productors primaris o comercialitzats per les empreses interessades.  
- Quan l'ajuda depenga que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o Estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Aquells que subordinen l'ús de béns nacionals amb preferència sobre els béns importats.  
2.2. D'altra banda, l'aplicació del règim de minimis suposa que l'ajuda total de minimis concedida a una «única empresa» no ha de ser superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable seria de 100.000 euros.  
2.3. Les ajudes de minimis concedides conformement al Reglament (UE) 1407/2013 poden acumular-se amb les ajudes de minimis concedides conformement al Reglament (UE) 360/2012, de la Comissió, de 25 d'abril de 2012 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general (DOUE L 114/8, de 26 d'abril), fins al límit màxim establit en aquest últim reglament. poden acumular-se amb ajudes de minimis concedides conformement a altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) 1407/2013, de 18 de desembre.  
2.4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics poden acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.   
  
Quarta. Repercussió pressupostària  
A l'efecte del que es determina en l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'indica que la present ordre no comporta cap mena d'increment de la despesa pública per a la posada en marxa i el seu funcionament, més enllà dels crèdits consignats a aquest efecte, en els pressupostos anuals de la Generalitat, tot dins del corresponent programa i de la línia pressupostària vera, per a finançar les convocatòries respectives.  
  
Cinquena. Models normalitzats  
Els formularis normalitzats per a la tramitació d'aquestes compensacions econòmiques i subvencions es troben disponibles en l'adreça d'internet «www.labora.gva.es/entitats» i també en la Seu Electrònica de la Generalitat.  
  
  
DISPOSICIONS TRANSITÒRIES  
  
Única. Excepció per a la convocatòria de l'exercici de 2018  
Atés que les contractacions, pròrrogues o els inicis de períodes compensables relatius a les subvencions destinades a la integració sociolaboral de les persones treballadores en situació o en risc d'exclusió social en empreses d'inserció de l'exercici de 2018, poden estar parcialment finançades sobre la base de l'Ordre 7/2015, de 10 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions públiques destinades a la integració sociolaboral de treballadors i treballadores en situació o risc d'exclusió social en empreses d'inserció i en empreses ordinàries de treball (DOGV 7657) i la Resolució de 19 de juliol de 2017, del director general del Servei Valencià d'Ocupació i Formació (SERVEF), per la qual es convoquen les subvencions públiques destinades a la integració sociolaboral de treballadors i treballadores en situació o risc d'exclusió social en Empreses d'Inserció i en empreses ordinàries de treball per a 2017 (DOGV 8090, de 24 de juliol), segons les quals les subvencions es concedien per semestres o anys, de data a data, amb caràcter extraordinari i per a l'exercici 2018, el període subvencionable és el període restant fins al 31 de desembre de 2018, que no vinga ja finançat amb càrrec a la convocatòria d'ajudes de 2017.  
  
  
  
DISPOSICIONS DEROGATÒRIES  
  
Única  
Queda derogada l'Ordre 7/2015, de 10 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions públiques destinades a la integració sociolaboral de treballadors i treballadores en situació o risc d'exclusió social en empreses d'inserció i en empreses ordinàries de treball (DOGV 7657, de 13 de novembre)  
Així mateix, queden derogades quantes disposicions d'igual o inferior rang s'oposen al que es disposa en la present ordre.  
No obstant això això, les sol·licituds de subvencions presentades a l'empara de l'Ordre 7/2015, de 10 de novembre, seguiran regint-se per la citada normativa.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General del SERVEF a dictar les instruccions i adoptar les mesures que considere oportunes per a l'aplicació i l'execució d'aquesta ordre, i també per a ampliar els terminis de justificacions, amb caràcter excepcional, quan concórregueren circumstàncies motivades com cal que impossibiliten la seua presentació en els terminis assenyalats.  
2. Mitjançant resolució de la persona que siga titular de la Direcció General del SERVEF, s'han de publicar anualment les convocatòries i els fons que les financen.  
  
Segona. Entrada en vigor  
Aquesta ordre ha d'entrar en vigor l'endemà d'aparéixer publicada en el Diari Oficial de la Generalitat Valenciana.  
  
València, 14 de novembre de 2018  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ